b"\n_START_ARTICLE_\nEl Magrib entre els romans i els musulmans\n_START_PARAGRAPH_\nEl Magreb fou conquerit pels v\xc3\xa0ndals el 429. La prov\xc3\xadncia romana de Maurit\xc3\xa0nia Tingitana no va oferir cap resist\xc3\xa8ncia. Els v\xc3\xa0ndals, per\xc3\xb2, la van abandonar el 434 i va quedar dependent de la di\xc3\xb2cesi d'Hisp\xc3\xa0nia i per tractat foren reconeguts com a federats a la resta de les prov\xc3\xadncies de la costa nord del continent afric\xc3\xa0. El 475 amb el final de l'Imperi Rom\xc3\xa0 d'Occident, la prov\xc3\xadncia Tingitana va quedar independent en mans dels caps berbers els principals dels quals eren els gomeres. Quan el 534 els bizantins van liquidar el regne v\xc3\xa0ndal, van dominar les prov\xc3\xadncies d'\xc3\x80frica, Bizacena i Num\xc3\xaddia i les costes de les prov\xc3\xadncies Cesariense i Sitifiense (amb els nom de Maurit\xc3\xa0nia Primera i Segona) per\xc3\xb2 a la Tingitana es van limitar a posar guarnicions a algunes places fortes estrat\xc3\xa8giques, principalment Ceuta i T\xc3\xa0nger i la resta va romandre en mans dels berbers, amb els gomeres a la costa mediterr\xc3\xa0nia, els barghawata a la costa atl\xc3\xa0ntica, els miknasa a la regi\xc3\xb3 central, els masmuda al vessant occidental de la serralada de l'Atles i la costa atl\xc3\xa0ntica al sud del Sebou, els haskura entre el Sus i el riu Draa i els lamta i lamtuna a la riba esquerra del Draa. Tots aquestos grups pertanyien al gran grup berber sanhadja. Alguns eren cristians o jueus per\xc3\xb2 la majoria practicaven cultes tradicionals."